b'\n_START_ARTICLE_\nPeter Svetina (pisatelj)\n_START_SECTION_\n\xc5\xbdivljenje\n_START_PARAGRAPH_\nV Ljubljani je obiskoval Osnovno \xc5\xa1olo Valentina Vodnika. Od 1985 do 1989 je obiskoval Srednjo \xc5\xa1olo za dru\xc5\xbeboslovje in splo\xc5\xa1no kulturo Vide Jane\xc5\xbei\xc4\x8d, sedanjo Gimnazijo Poljane. Po kon\xc4\x8dani srednji \xc5\xa1oli je sprva  \xc5\xa1tudiral medicino na Medicinski fakulteti, nato je nadaljeval \xc5\xa1tudij na Filozofski fakulteti. Leta 1995 je diplomiral iz slovenistike, magistriral leta 1999 in doktoriral leta 2001 iz starej\xc5\xa1e slovenske poezije.\n_START_SECTION_\nDelo\n_START_PARAGRAPH_\nPrvo delo, ki ga je objavil, je slikanica O mro\xc5\xbeku, ki si ni hotel stri\xc4\x8di nohtov. Kmalu je po knjigi nastala tudi lutkovna igra. Leta 2003 se je mro\xc5\xbeek zopet pojavil v delu Mro\xc5\xbeek, dobi o\xc4\x8dala._NEWLINE_Izdal je tudi naslednje knjige za otroke in mladino: Lila mesto (1999), Vidov angel (2000), Goske, psi\xc4\x8dki in osli\xc4\x8dki (2001), Skrivnost mle\xc4\x8dne \xc4\x8dokolade (2002), Klobuk gospoda Konstantina (2007), Ringaraja (2009), Antonov cirkus (2009), Modrost nilskih konjev (2010), Kako je Jaromir iskal sre\xc4\x8do (2010), pesni\xc5\xa1ki zbirki Mimosvet (2001) in Pesmi iz pralnega stroja (2006), mladinski roman \xc5\xa0kr\xc5\xbeati umolknejo opolno\xc4\x8di (2005) ter otro\xc5\xa1ka/mladinska dektektivka Usodne platnice (2001). _NEWLINE_Leta 2001 je iz\xc5\xa1la tudi pesni\xc5\xa1ka zbirka za odrasle Kavarna v prvem nadstropju, leta 2011 druga pesni\xc5\xa1ka zbirka za odrasle Po\xc4\x8dasno popoldne in 2019 zbirka Poro\xc4\x8dilo o Jasperju Krullu._NEWLINE_V lutkovne igre so bile prirejene tudi Mro\xc5\xbeek dobi o\xc4\x8dala, Klobuk gospoda Konstantina in Kako je Jaromir iskal sre\xc4\x8do. Nekaj pesmi in zgodb je prevedenih tudi v tuje jezike: angle\xc5\xa1\xc4\x8dino, nem\xc5\xa1\xc4\x8dino, in korej\xc5\xa1\xc4\x8dino. _NEWLINE_Ob pisanju za otroke in mladino pi\xc5\xa1e strokovne in znanstvene \xc4\x8dlanke o starej\xc5\xa1i slovenski in mladinski knji\xc5\xbeevnosti, o kriminalkah in romanih. Ukvarja se tudi s prevajanjem iz angle\xc5\xa1kega, \xc4\x8de\xc5\xa1kega, nem\xc5\xa1kega, in hrva\xc5\xa1kega jezika in uredni\xc5\xa1kim delom (Ne\xc5\xbea Maurer: Velik son\xc4\x8den dan), sodeluje pa tudi na razli\xc4\x8dnih simpozijih, urejanju zbornikov ter pri pripravil beril za pouk knji\xc5\xbeevnosti v osnovnih \xc5\xa1olah.'